Bokondersteuners uit Soweto-stadion gesluitSpringbok-ondersteuners staan Donderdag by die hekke van die stadion. (Foto: Itumeleng English/ANA) Duisende Springbokondersteuners van Soweto moes Donderdag teleurgesteld huis toe keer nadat hulle uit die Orlando-stadion gesluit is waar die Springbokke gedurende hul Trofee-toer verskyn het. Inwoners van omliggende gebiede soos Pimville, Dobsonville, Ormonde en Orlando het gesê hulle is “woedend” dat die span slegs Herman Mashaba, uittredende burgemeester van Johannesburg, die sokkerspan Orlando Pirates en ŉ afvaardiging van die stad by die stadion ontmoet het. “Ons word by die hek laat staan ​​… wie is die Springbokondersteuners, ons of Mashaba? Ek het selfs ŉ T-hemp gekoop, waarvoor? Dit is regtig nie lekker dat ons al die pad gekom het om hulle te sien nie en toe het ons nie. Hoe teleurstellend,” het Ntombizodwa Hlongwane (60) gesê wat saam met haar kleindogter na die stadion gegaan het. ŉ Skare kinders het ook hul woede uitgespreek omdat hulle nie hul Bokhelde kon sien nie. Ondersteuners moes buite die hekke van die stadion staan terwyl ŉ ontmoeting met die Springbokke binne plaasgevind het. Die Bokke se Trofee-toer van vyf dae het Donderdagoggend in Pretoria afgeskop waarna hulle Johannesburg en Soweto besoek het. Die span sal die naweek Durban, die Oos-Kaap en die Wes-Kaap besoek.